Gedagte vir die dag: Jou lewe is ŉ lewende testament | Maroela Media
Gedagte vir die dag: Jou lewe is ŉ lewende testament
Romeine 8:28 – Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is.
Elkeen van ons laat sekere ontasbare erfstukke aan ons nageslag na. Hierdie erfstukke is meer as net ŉ lysie van goeie en slegte gewoontes en dade wat soos bates en laste op jou boekie staan. Dis ŉ opgawe van ŉ lewe wat gevorm is deur alles wat jy as mens beleef het. Dit is ŉ ongeskrewe dokument waarin daar opgeteken staan hoe jy met die lewe self omgegaan het. Dis ŉ rekord van soveel blye of hartseer dae waar jy ten spyte van verlies en pyn staande gebly het. Dis ŉ batelys van kosbare kleinnode wat jou herinner aan ŉ lewe wat voluit geleef is foute en al.
Soms voel dit asof jy ŉ bankkrotboedel nalaat as jy dink aan die kere wat jy jouself en ander gefaal het. Gelukkig is jou nalatenskap ŉ lewende testament waaraan jy steeds kan verander. God het nog nie die laaste woord oor jou boedel gespreek nie. En Hy het ŉ handleiding aan ons nagelaat met ŉ boodskap wat sê: “Soek eers die koninkryk van God en al hierdie dinge sal vir jou bygevoeg word.” Dit wil vir jou sê: By God is daar geen sprake van ŉ bankkrotboedel nie want Hy het reeds jou boedel beredder en die belasting betaal. Dit wil vir jou sê, as jy ŉ visie van die hemel in jou siel ronddra, ontvang jy ŉ blik op die ewigheid. ŉ Ryker erfenis as dit kan niemand jou bied nie.
Gebed: Here, maak my dankbaar vir soveel duisend dae wat ek op aarde het om my testament te skryf. Dankie dat U alles wat daarin staan met u genade omhul. Amen
Gedagte vir die dag: Is jy dankbaar?
Gedagte vir die dag: Jou dae is getel!